รัฐบาลไทย-ข่าวทำเนียบรัฐบาล-กรมทางหลวงสรุปการอำนวยความสะดวก ความปลอดภัย และการให้บริการประชาชนในช่วงเทศกาลปีใหม่ 2566
วันพฤหัสบดีที่ 5 มกราคม 2566
กรมทางหลวงสรุปการอํานวยความสะดวก ความปลอดภัย และการให้บริการประชาชนในช่วงเทศกาลปีใหม่ 2566
โดยดําเนินการตามนโยบายรัฐมนตรีว่าการกระทรวงคมนาคม  “ส่งพี่น้องฉลองปีใหม่ ถึงที่หมายทั้งไปและกลับอย่างปลอดภัย”
นายสราวุธ ทรงศิวิไล อธิบดีกรมทางหลวง กระทรวงคมนาคม เปิดเผยว่า ตามที่กรมทางหลวง (ทล.) ได้ดําเนินการตามแผนการอํานวยความสะดวกและความปลอดภัยการรองรับการเดินทางของประชาชนในช่วงเทศกาลปีใหม่ระหว่างวันที่ 29 ธันวาคม 2565 - 4 มกราคม 2566 ตามนโยบายของรัฐบาลและนายศักดิ์สยาม ชิดชอบ รัฐมนตรีว่าการกระทรวงคมนาคม ที่เน้นย้ําให้ทุกหน่วยงานในสังกัดกระทรวงคมนาคมบูรณาการร่วมกับหน่วยงานในสังกัดและหน่วยงานในพื้นที่ดูแลประชาชนให้ได้รับความสะดวกปลอดภัยในการเดินทาง เพื่อรณรงค์ ป้องกันและลดอุบัติเหตุบนท้องถนน รวมถึงการตั้งจุดบริการอํานวยความสะดวกประชาชนตลอดเส้นทาง กํากับดูแลการให้บริการ มาตรฐานความปลอดภัย และแจ้งข้อมูลข่าวสารที่สําคัญในการเดินทางให้แก่ประชาชนทราบล่วงหน้า เน้นพิเศษเพิ่มความสะดวก รวดเร็ว และปลอดภัยขั้นสูงสุด เพื่อลดการสูญเสียทั้งชีวิตและทรัพย์สิน โดยสํานักอํานวยความปลอดภัยได้สรุปปริมาณจราจรสําหรับช่วงระหว่างวันที่ 29 ธันวาคม 2565 - 4 มกราคม 2566 มีจํานวนปริมาณจราจรเข้าและออกกรุงเทพมหานคร รวมทั้งสิ้น 7,199,251 คัน โดยแบ่งเป็นฝั่งขาเข้าจํานวน 3,770,312 คัน และฝั่งขาออกจํานวน 3,428,939 คัน
สําหรับปริมาณรถที่ใช้บริการทางหลวงพิเศษสายบางปะอิน - นครราชสีมา (M6) ช่วง ปากช่อง - สีคิ้ว - ขามทะเลสอ ระยะทาง 64 กิโลเมตร ซึ่งเปิดให้บริการเป็นการชั่วคราวทิศทางเดียว (วันเวย์) สําหรับรถขาออกระหว่างวันที่ 29 - 31 ธันวาคม 2565 และสําหรับรถขาเข้าระหว่างวันที่ 1 - 4 มกราคม 2566 นั้น ช่วงที่เปิดให้บริการสําหรับรถขาออก (ระหว่างวันที่ 29 - 31 ธันวาคม 2565) มีจํานวนผู้ใช้บริการสะสม 3 วัน รวม 62,929 คัน สามารถแบ่งเบาปริมาณจราจรขาออกบนทางหลวงหมายเลข 2 (ถนนมิตรภาพ) บริเวณ กม. ที่ 75 ช่วงลําตะคอง ได้ถึง 24% และช่วงที่เปิดให้บริการสําหรับรถขาเข้า (ระหว่างวันที่ 1 - 4 มกราคม 2566) มีจํานวนผู้ใช้บริการสะสม 4 วัน รวม 87,920 คัน สามารถแบ่งเบาปริมาณจราจรขาเข้าบนทางหลวงหมายเลข 2 (ถนนมิตรภาพ) บริเวณ กม. ที่ 75 ช่วงลําตะคอง ได้ 24%
อธิบดีกรมทางหลวง กล่าวเพิ่มเติมว่า ตามที่ ทล. ได้ยกเว้นค่าธรรมเนียมผ่านทางในระหว่างวันที่ 29 ธันวาคม 2565 จนถึงวันที่ 4 มกราคม 2566 ระยะเวลา 7 วัน บนทางหลวงพิเศษหมายเลข 7 สายกรุงเทพมหานคร - บ้านฉาง ตอนกรุงเทพมหานคร - เมืองพัทยา (M7) และทางหลวงพิเศษหมายเลข 9 สายวงแหวนรอบนอกกรุงเทพมหานคร (ถนนกาญจนาภิเษก) ตอนบางปะอิน - บางพลี และ ตอนพระประแดง - บางแค ช่วงพระประแดง - ต่างระดับบางขุนเทียน (M9) ทล. ได้ทําการสรุปปริมาณการจราจรในช่วงดังกล่าวพบว่า จํานวนรถทุกประเภทที่ใช้มอเตอร์เวย์ทั้งสิ้นจํานวน 4,878,798 คัน แบ่งเป็นรถ 4 ล้อจํานวน 4,593,526 คัน รถ 6 ล้อ 116,079 คัน และรถมากกว่า 6 ล้อจํานวน 169,193 คัน ประมาณการจํานวนเงินที่ช่วยลดภาระรายจ่ายให้แก่ประชาชนจํานวน 175,235,394 บาท โดยแบ่งรถ 4 ล้อจํานวนเงิน 164,989,070 บาท รถ 6 ล้อจํานวนเงิน 4,169,278 บาท และรถมากกว่า 6 ล้อจํานวนเงิน 6,077,046 บาท
สําหรับในช่วงที่ผ่านมาระหว่างวันที่ 29 ธันวาคม 2565 - 4 มกราคม 2566 ทล. ได้จัดเจ้าหน้าที่ปฏิบัติงานอํานวยความสะดวกปลอดภัยให้กับประชาชนตามจุดต่าง ๆ ทั่วประเทศตลอด 24 ชั่วโมง จํานวน 13,114 คน โดยมียอดผู้ใช้บริการสะสมรวม 7 วัน ดังนี้
1. จุดให้บริการทั่วไทย 91,919 ราย
2. จุดบริการห้องน้ํา 176,103 ครั้ง
3. รถบริการช่วยเหลือฉุกเฉิน 2,030 ครั้ง อาทิ การซ่อมเบื้องต้น แบตเตอรี่หมด น้ํามันหมด เป็นต้น
4. ยอดการให้บริการสายด่วน ทล. โทร. 1586 ยอดสะสมตั้งแต่วันที่ 29 ธันวาคม 2565 - 4 มกราคม 2566 มียอดรวมการให้บริการ 20,796 ครั้ง
5. การบริหารจัดการสัญญาณไฟจราจรจํานวน 113 แห่ง 16 สายทาง ปิดจุดทางแยก 80 แห่ง 26 สายทาง ปิดจุดกลับรถ 234 แห่ง 47 สายทาง รวมทั้งบริหารจัดการทางเข้า - ออกบริเวณสถานีบริการน้ํามันจํานวน 24 จังหวัด 69 แห่ง นอกจากนี้มีการเปิดช่องทางพิเศษบนทางสายหลักจํานวน 6. สายทาง ได้แก่ ทล.1 ทล.2 ทล.204 ทล.32 ทล.304 และ ทล.348 เพื่อความคล่องตัวในการใช้รถใช้ถนนและช่วยป้องกันอุบัติเหตุบนทางหลวง
โดย ทล. ได้เปิดให้ประชาชนสามารถติดตามสภาพการจราจรแบบ Real Time ผ่านโมบายแอปพลิเคชัน “Thailand Highway Traffic” และเว็บไซต์ http://www.highwaytraffic.go.th และ ทล. บูรณาการการทํางานร่วมกับตํารวจทางหลวงและหน่วยงานในพื้นที่ ตลอดจนศูนย์อํานวยความปลอดภัยทางถนนของจังหวัดในการลดปัจจัยเสี่ยงการเกิดอุบัติเหตุทางถนน พร้อมตั้งจุดให้บริการทั่วไทย 409 แห่ง แบ่งเป็นจุดให้บริการทั่วไทย (โดยแขวงทางหลวง/กองทางหลวงพิเศษระหว่างเมืองบูรณาการร่วมกับหน่วยงานต่าง ๆ) 119 แห่ง จุดให้บริการตํารวจทางหลวง 205 แห่ง และจุดให้บริการจุดพักรถบรรทุก 85 แห่ง (โดยสํานักงานควบคุมน้ําหนักยานพาหนะ) รวมถึงการเปิดห้องน้ําบริการประชาชนภายในพื้นที่หมวดทางหลวงทั่วประเทศ 581 แห่ง ซึ่ง ณ จุดบริการทั่วไทยจะมีเจ้าหน้าที่พร้อมให้บริการประชาชนผู้ใช้ทางตลอด 24 ชั่วโมง อาทิ การให้ข้อมูลเส้นทาง แนะนําเส้นทางเลือก บริการน้ําดื่ม รวมทั้งแอลกอฮอล์เจลล้างมือ หน้ากากอนามัย เพื่อป้องกันและควบคุมเชื้อไวรัส และรถบริการช่วยเหลือฉุกเฉินบนทางหลวงสายหลักจํานวน 515 คัน เน้นการให้บริการกรณีเกิดเหตุฉุกเฉิน การซ่อมเบื้องต้น โดยเน้นให้บริการต่อประชาชนผู้ใช้ทางในเส้นทางสายหลักและครอบคลุมพื้นที่ในความรับผิดชอบของหมวดทางหลวงและการแจ้งเหตุผ่านสายด่วน ทล. โทร. 1586 ตลอดจนศูนย์ประสานงานของแขวงทางหลวงทั่วประเทศ ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ที่เน้นย้ําให้ทุกหน่วยงานในสังกัดกระทรวงคมนาคมดูแลประชาชนให้ได้รับความสะดวกปลอดภัยในการเดินทาง
หากประชาชนต้องการสอบถามข้อมูลการเดินทางเพิ่มเติมหรือขอความช่วยเหลือระหว่างการเดินทางสามารถติดต่อได้ที่สายด่วน ทล. โทร. 1586 มอเตอร์เวย์ โทร. 1586 กด 7 (โทรฟรีทุกเครือข่ายตลอด 24 ชั่วโมง) และตํารวจทางหลวง โทร. 1193